**Barnevennlig liturgi til Påskemåltid**

**\*Velkomst: Hevenu shalom alechem – israelsk folkesang**

Jeg blir så glad når jeg ser deg. (3X)

Jeg blir så glad, så glad, så glad når jeg ser deg.

Det er Guds fred jeg vil gi deg. (3X)

Det er Guds fred, Guds fred, Guds fred jeg vil gi deg.

**\* 1.beger blir fylt med druesaft: Livets beger**

Leder: Vi minnes om at Gud har satt oss fri fra det onde, fra synden og døden. I gammel tid befridde han Israelsfolket fra slaveriet i Egypt. Nå har han befridd oss fra døden gjennom Jesu død og oppstandelse. Israelsfolket slaktet påskelammet. De smurte blodet på dørstolpene deres og de ble spart. Jesus er vårt påskelam.

Bønn: Vi velsigner denne stunden og dette måltidet i ditt navn, Jesus. Amen.

Vi tømmer livets beger mens vi sier : Velsignet være du, Gud som har skapt alt og gitt oss livet. *Alle gjentar.*

**\*2.beger blir fylt: Frihetens beger**

*Vi dypper persillen i saltvann og spiser den.*

L: Vi gjør dette for å minnes alle tårene Israelsfolket gråt i Egypt. Vi vil også minnes alle de smertene Jesus hadde.

*Vi tar usyret brød, bryter og deler ut. Man kan smake det med litt reddik og mursteinsdeig på. Man sparer et brød og legger det til side.*

L: Dette er brødet som ble laget i all hast og spiste den natten Israel skulle ut av Egypt. Det er det samme brødet som Jesus delte med disiplene sine på det siste måltidet.

**Bibeltekst:**

**«Moses ba folket om å slakte påskelammet, dyppe en kvast i lammets blod og stryke det på dørbjelken og på dørstolpene i huset. Samme natt gikk dødsengelen gjennom landet og drepte den førstefødte i hvert hus. Men familiene som gjorde hva Moses hadde bedt dem å gjøre, ble spart da engelen gikk forbi. Den natten lød et fælt skrik over hele Egypt. Farao ble redd og sendte bud til Moses og Aron at de kunne forlate landet, alle sammen. Det var omkring 600.000 mann til fots, foruten kvinner og barn og store flokker småfe og storfe. Av deigen de hadde laget i all hast i Egypt, bakte de kaker og usyret brød, for de hadde ikke hatt tid til å lage seg niste.»**

**2 Mos 12.21-42** og man kan gjerne ta med fortellingen om Israels mirakuløse ferd gjennom Rødehavet. **2 Mos 14.5-22**

**Vår Gud er så stor – sang**

La oss nå høre hvordan Jesus ble ført til korset for å dø, og hvordan han stod opp igjen for å gi oss evig liv.

**Bibeltekst:**

**«Soldatene fanget Jesus i Getsemanehagen og tok ham med til jødenes råd og videre til den romerske høvedsmannen, Pilatus. Han dømte Jesus til døden, selv om han skjønte at Jesus var uskyldig. Jesus ble pisket og slått og de presset en tornekrone ned i pannen hans. Det var smertefullt. Han selv måtte bære korset sitt til et sted utenfor byen som het Hodekallestedet, på hebraisk Golgata. Der ble han korsfestet sammen med to røvere, en på hver side av ham. Over hodet hans stod det på innskriften: Jesus fra Nasaret, Jødenes Konge. Da tiden kom, sa Jesus sine siste ord: Det er fullbrakt! Han bøyde hode sitt og døde.» Joh 19.17-22. og 28-37**

**På Golgata stod det et kors – sang**

**Bibeltekst:**

**«Josef fra Arimatea, en respektert rådsherre tok ned Jesus fra korset, svøpte ham inn i linkledet og la ham i en grav som var hogd ut i berget og rullet en stein for inngangen til graven.**

**Da sabbaten var over, kjøpte Maria Magdalena, Maria mor til Jakob og Salome velluktende oljer for å gå og salve Jesu legeme. De kom til graven da solen gikk opp. Til deres største overraskelse var steinen rullet bort fra gravåpningen. Det var en meget stor stein. Da de kom inn i graven, så de en ung man sitte på høyre side , kledd i en hvit, lang kjortel, og de ble forferdet. Men han sa til dem: Vær ikke redd! Dere søker Jesus fra Nasaret, den korsfestede. Han er oppstått, han er ikke her!» Mark 16,1-8**

Vi tømmer frihetens beger mens vi sier: Velsignet være du, Gud som har skapt alt og gitt oss friheten. *Alle gjentar.*

**\*Måltidet**

Man kan ta smaksprøver fra de symbolske rettene. Mor/far forklarer hva de står for. Etterpå serveres hovedmåltidet. Enten lammestek med poteter og grønnsaker eller gryterett med ris.

Bordbønn: Du som metter liten fugl.

**\*3.beger blir fylt: Velsignelsens beger**

L:La oss fortelle om Jesu siste måltid med disiplene:

Kvelden før han døde, holdt Jesus påskemåltid med disiplene sine. De feiret påsken, mintes utferden av Egypt og sang lovsanger. Men Jesus ga måltidet et nytt innhold. Da han brøt det usyrede brødet og ga disiplene, sa han: Dette er mitt legeme. Og da han ga dem velsignelsens beger, sa han: Dette er mitt blod.

I dag feirer vi at vi er Guds barn, på grunn av Jesus. Vi ber sammen slik Jesus lærte oss å be.

*Familien ber Fader vår.*

L: Velsignet være du, Gud, som gir oss brød av jorden og brød fra himmelen. Amen.

L: Vi tømmer velsignelsens beger mens vi sier:Velsignet være du, Gud, som har skapt alt og velsignet oss. *Alle gjentar.*

**Når vi deler det brød som du oss gir – sang**

Når vi deler det brød som du oss gir, (2X)

Blir vår natt vendt til dag i din kjærlighets soloppgang.

Å, Jesus, du er vårt liv!

Når vi drikke den vin som du oss gir.

Når vi lovsynger deg omkring ditt bord.

**\*4.beger blir fylt: Håpets beger**

**Et barn leser:**

**«Og jeg så en ny himmel og en ny jord. For den første himmel og den første jord var borte, og havet fantes ikke mer. Og jeg så den hellige byen, det nye Jerusalem, stige ned fra himmelen fra Gud, gjort i stand og pyntet som en brud for sin brudgom. Og jeg hørte fra tronen en høy røst som sa:**

**Se, Guds bolig er hos menneskene.**

**Han skal bo hos dem.**

**Han skal være deres Gud.**

**Han skal tørke bort hver tåre fra deres øyne og døden skal ikke være mer,**

**heller ikke sorg eller skrik eller smerte.**

**For det som engang var, er borte.»**

**Åpenbaringen 21,1-5**

L: Vi tømmer håpets beger mens vi sier: Velsignet være du, Gud, som har skapt alt og gitt oss håpet. *Alle gjentar.*

L: I år feirer vi påske her. Men en dag skal vi feire måltid i himlenes rike, i det nye Jerusalem.

**\*Avslutning: Må Gud velsigne deg**

Må Gud velsigne deg!(2X)

Hvert minutt av din tid, hver en dag av ditt liv.

Må Gud velsigne deg!